**Vážení občania,**

V sobotu 4.júla 2020 sa uskutočnila z iniciatívy poslancov obce brigáda na čistení potoka v našej obci. Brigády sa zúčastnilo cca 50 – 60 ľudí. Práce organizoval v spolupráci s obcou poslanec Roman Krahulec. Chceme aj touto formou vyjadriť veľké poďakovanie všetkým, ktorí sa tejto brigády zúčastnili a prispeli tak k čistejšiemu prostrediu potoka. Odpad bol rôznorodý, a tak sme ho podľa možností vytriedili, zoštiepkovali a ostatný nevytriedený odpad bol odvezený na legálnu skládku.

Teraz je na všetkých nás, aby sme odpad, ktorý nám vzniká v našich domácnostiach, nezahadzovali a neukladali do potoka, ale správne separovali. V potoku boli nájdené množstvá plastov, skla, železa, pneumatiky, ... Taktiež bolo v potoku nájdené veľké množstvo konárov, buriny a iných odpadov zo záhrad a domov. Všetok tento odpad sa dá vyseparovať (konáre zaviezť na skládku, kde sa zoštiepkujú, burina môže byť skompostovaná, plasty a sklo patria do kontajnerov na to určených). Pneumatiky je každý povinný odovzdať na mieste, kde pneumatiku zakúpil.

**Tvorcami neporiadku sme my sami.**

Ďakujem všetkým, ktorí separujú odpad poctivo a zodpovedne

Účastníci brigády prejavili ochotu brigádu na čistení potoka o rok zopakovať.

Smutné je ale to, že ak aj potok bude čistý od odpadu, nežijú v ňom už ryby ani nič živé, lebo sme z neho urobili stoku. Veľa našich občanov považuje potok za kanalizáciu a pravidelne vypúšťa odpad zo septikov a žúmp (niektoré domácnosti sú napojené na potok priamo). Starší si pamätajú, že v potoku sa v lete kúpalo a pstruhy sa našli až v Bulíkovej, alebo v Ľaukovej. Dnes je náš potok v podstate mierne zapáchajúci kanál. Odvoz fekálií nie je až taký drahý a možno by sme mohli urobiť niečo pre nás a hlavne pre naše deti a začať ich vyvážať do čističky kde patria.